Karakurt-klassi korvett

Karakurt-klassi korvett, Projekt 22800 (vene keeles Малый ракетный корабль проекта 22800 «Каракурт») on Venemaal valmistatud moodne lahinguotstarbeline sõjalaev-korvett. Venemaa klassifikatsiooni järgi on see väike raketilaev.

Kirjeldus 

 Pikkus: 67 m
 Laius: 11 m
 Süvis: 3,3 m
 Veeväljasurve: 800 t
 Kiirus: 30 sõlme
 Relvastus: 1 × 76,2 mm või 100 mm kahur, 1 × õhutõrjeraketikompleks Pantsir-M või esimesel kahel laeval 2 × 30 mm automaatkahurit AK-630 koos kantavate õhutõrjerakettidega, 8 püst-raketišahti (Kalibr või Oniks), 2 × 14,5 mm kuulipildujat, UAV Orlan-10. 

Karakurt-klassi laevad on väikeste mõõtmetega, kuid tugeva raketirelvastusega ja üsna kiired. Allveetõrjerelvastus on samas nõrgem, piirdudes vaid seiserüsteemi ja kantavate süvaveegranaadiheitjatega. Nende merekindlus on märksa suurem Bujan-M-klassi korvettidest ja samas on neil natuke suurem süvis. 

Ühe Karakurti hinnaks on arvestatud 2017. a hindades u 2 miljardit rubla (u 24 miljonit eurot 2020. aasta kursiga). See ei ole taolise võimekusega sõjalaeva kohta tegelikult kallis, võimaldades Venemaal mereväe võimekust soodsalt moderniseerida. Koos Stereguštši-klassi korvettidega kompenseeritakse nii vähemalt ajutiselt ka moodsate ja kallite avamere-ookeanilaevade (fregatid, hävitajad) puudust.

Ajalugu 
Karakurt-klassi korvetid on pikendatud kerega edasiarendus 2001. aastal tellitud, kuid pooleli jäänud raketikaatrist projekt 12300 Skorpion, mille esimene alus pidanuks valmima 2005. aastal. Inspiratsiooni on saadud ka Bujan-M-klassi (Малые артиллерийские корабли проекта 21630 «Буян») korvettide kujust.

Karakurtid on plaanitud välja vahetama vananenud Nanuchka-klassi korvette (raketilaevu) ja Tarantul-klassi raketikaatreid.  

2 esimest laeva, Mõtištši (algselt Karakurt) ja Sovetsk (algselt Taifun), on arvatud teenistusse 2018.–2019. aastal ja vähemalt 5 järgmist on 2020. aasta seisuga veesatud. 3–5 laeva on plaanitud Balti laevastikku.

Kokku on plaanitud valmistada 18 Karakurt-klassi laeva.

Laevad 
Kokku on plaanitud 18 seda klassi laeva.

Vaata ka 
 Stereguštši-klassi korvett
 Bujan-M-klassi korvett
 Visby-klassi korvett

Välislingid 

 Navyrecognition.com: The project 22800 karakurt class guided missile corvettes under construction
 Navaltoday.com: Russia commissions lead Karakurt-class corvette Mytishchi

Sõjalaevaklassid
Venemaa Föderatsiooni sõjalaevad